Zezì edecheekeè gots'ǫ̀ hadı,
“Naxıdzeè t'à naxıgha dìì welè sǫ̀ǫ̀.
Nǫ̀htsı̨ ghǫ naxınì nàtsoò aahłe,
eyıts'ǫ sı̨ sı seghǫ naxınì nàtsoò aahłe.
Setà wekǫ̀ goı̨chà hǫt'e;
hagǫ̀ht'e-le nı̨dè naxıts'ǫ̀ haehsı̨ ha ı̨lè.
Ekǫ naxıda gòɂǫǫ̀ agohłe ha.
Ekǫ naxıda gòɂǫǫ̀ ahłà nı̨dè naxıxàhtła ha,
eyıts'ǫ sexè anaxehłe ha.
Hanì-ı̨dè edı̨į̀ whıhdaa sìı sexè aaht'e ha.
Edı̨į̀ ts'ǫ̀ aht'ı̨ı̨ sìı hok'èahsǫ hǫt'e,”
Zezì gòhdı.
Zezì Nǫ̀htsı̨ ts'ǫ̀ goòɂàa hǫt'e
Thomas yets'ǫ̀ hadı,
“Sets'ǫ̀ K'àowo,
edı̨į̀ ts'ǫ̀ anet'ı̨ı̨ sìı wek'èts'eezǫ nıìle,
eyıt'à edı̨į̀ goòɂàa sìı dànì wek'èts'eezǫ lì?”
yèhdı.
Zezì yets'ǫ̀ hadı,
“Sı̨ sìı sek'e gǫǫ̀ɂà aht'e,
nàowo ehkw'ıı aht'e,
eyıts'ǫ wet'à ts'eedaa aht'e.
Dǫ wı̨ı̨zìı Setà ts'ǫ̀-etła ha dìì,
sı̨ zǫ sek'e gǫǫ̀ɂà hǫt'e.
Amìı aht'ee sìı hotıì sek'èahsǫ nı̨dè Setà sı wek'èahsǫ hǫt'e.
Jǫ gots'ǫ ı̨daà Setà hotıì wek'èahsǫ xè weahɂı̨ hǫt'e,”
Zezì gòhdı.
Phılıp hadı,
“Sets'ǫ̀ K'àowo,
Netà weghàts'eedaà agònelà nı̨dè gogha hòt'a ha,”
yèhdı.
Zezì hayèhdı,
“Phılıp,
whaà naxıxè aeht'į̀,
hanìkò ı̨łaà sek'èı̨zǫ-le nì?
Amìı saɂı̨ı̨ sìı hòt'a Setà ghàı̨dà hǫt'e.
Eyıt'à dànìghǫ ‘Netà weghàts'eedaà agoı̨le,’
sìı̨dı?
Setà xè ı̨łè zǫ aht'e,
eyıts'ǫ Setà sexè ı̨łè zǫ hǫt'e,
eyı naxıgha ehkw'ı-ahodı-le nì?
Yatı t'à naxıts'ǫ̀ gohdee sìı xàè seyatıì zǫ nıìle.
Setà sedzeè yìı nàdèe sìı ededı̨ edılaà ghàlaeda hǫt'e.
Setà xè ı̨łè zǫ aht'e eyıts'ǫ Setà sexè ı̨łè zǫ hǫt'e dehsı̨ nı̨dè ehkw'ı aehsı̨ seahwhǫ.
Naxıgha ehkw'ı-ahodı-le nı̨dè enıìyah hòwhıhtsı̨ı̨ sìı eyı weghàà naxıgha ehkw'ı-ahodı welè.
Ehkw'ı anaxèehsı̨,
dǫ wegha ehkw'ı aehsı̨ı̨ sìı ayìı ghàlaehdaa sìı ededı̨ sı yeghàlaeda ha hǫt'e.
Setà ts'ǫ̀ anahde ha t'à eyı dǫ denahk'e enıìyah hohtsı̨ ha.
Eyıts'ǫ sıızì t'à t'asìı seahkè nı̨dè naxıgha hahłe ha,
hanì-ı̨dè Nǫ̀htsı̨ Weza Edetà ghàsǫhoedıì ayele ha.
Sıızì dahxà t'alàa-sìı seahkè nı̨dè naxıgha hahłe ha,”
Zezì gòhdı.